ועדת הכספים, כנסת 18, פרוטוקול מספר 213, 2009-11-30 10:05

משה גפני: אני פותח את ישיבת ועדת הכספים בצו לעידוד השקעות הון (קביעת התחומים של אזורי פיתוח) (תיקון), התש"ע-2009.

משה גפני: מי מציג את הצו?

צפריר נוימן: אני ראש מחלקת השקעות פיתוח ומימון בלשכה המשפטית של משרד התעשייה.

צפריר נוימן: צו עידוד השקעות הון הוא צו שמותקן מכוח סעיף 40ד לחוק עידוד השקעות הון על ידי שר התעשייה ושר האוצר והוא קובע את הישובים ואזורי התעשייה שזכאים לקבל הטבות מכוח חוק עידוד השקעות הון.

צפריר נוימן: כלומר, מענקים להקמה והרחבה של מפעלי תעשייה והאזורים שנקבעו, והטבות מס שונות.

צפריר נוימן: הצו שאנחנו מביאים היום לאישורה של הוועדה אינו משנה את התוכן של הצו הנוכחי אלא למעשה רק מאריך את התוקף שלו כפי שהוא מ-31 במרץ 2009 עד סוף 2010.

ציון פיניאן: אפשר לקבל את רשימת הישובים?

משה גפני: מה אתם מבקשים מוועדת הכספים?

משה גפני: שאנחנו נאשר את הריב של שר האוצר ושר התעשייה?

צפריר נוימן: הייתה הסכמה.

משה גפני: הייתה הסכמה שמאריכים.

צפריר נוימן: שמאריכים.

מירי רגב: אחרי ששבעה חודשים לא קרה כלום.

משה גפני: יש כאן שני דברים וצריך לעשות הבחנה, כדי שלא נטעה בעניין הזה.

משה גפני: יש צו לעידוד השקעות הון שהוא עידוד התעשייה וזה משרד התעשייה ומשרד האוצר.

משה גפני: יש את אזורי עדיפות לאומית, שזאת עוד סוגיה ואת הסוגיה הזאת אנחנו אישרנו בחוק ההתייעלות הכלכלית ואנחנו קבענו את תוכנית המסגרת.

משה גפני: הממשלה הייתה אמורה להביא מפה אבל נכון לרגע זה, הממשלה לא הביאה מפה.

משה גפני: באים בטענות אל ועדת הכספים לדורותיה, גם בבג"ץ וגם בדיונים בממשלה, על כך שכאילו ועדת הכספים עושה חלוקה של אזורי העדיפות וכולי.

משה גפני: אמרנו בסדר, ומאז אני יושב ראש הוועדה אנחנו ילדים טובים, ואמרנו שאין בעיה, אנחנו מוציאים את זה מתחת ידינו, אנחנו קובעים רק את חוק המסגרת, קובעים את הנושאים ואנחנו סומכים על הממשלה.

משה גפני: השרים הם יותר אחראים מחברי ועדת הכספים והם יביאו מפה של אזורי עדיפות.

משה גפני: הרי באמת צריך להביא מפה כי הרי אנחנו גם מול הבג"ץ, גם מול הציבור וגם מול התושבים אבל עד לרגע זה אין מפה.

משה גפני: למה?

משה גפני: מכיוון שבוועדת הכספים אנחנו בסוף מגיעים להסכמות ומסדרים את הדברים וכך הוכח עד היום.

משה גפני: הממשלה לא מסוגלת להגיע להסכמה.

משה גפני: זה לגבי מפת אזורי עדיפות לאומית, לגבי הטבות במס ולגבי כל הדברים האחרים.

משה גפני: יש דבר יותר פשוט והוא צו לעידוד השקעות הון.

משה גפני: זאת כבר לא מפת אזורי עדיפות, זה לא חינוך ורווחה, מס הכנסה וכל הדברים האלה אלא זה לעידוד התעשייה.

משה גפני: מה יותר פשוט מכך?

משה גפני: מתברר שהם באים אלינו עכשיו ומבקשים שנאשר רטרואקטיבית צו שאנחנו ממשיכים אותו כבר משנת 2006, ארבע פעמים הוועדה הייתה אמורה לאשר את הארכת מועד הצו, ומבקשים מאתנו עכשיו שנאריך אותו עד סוף שנת 2010.

מירי רגב: בגלל שאין מפת עדיפות לאומית.

משה גפני: לא רק אלא בגלל שגם אין מפה של עידוד השקעות הון.

משה גפני: אלה שתי סוגיות שונות.

מירי רגב: אני מבינה שמפת צו עידוד השקעות הון תהיה חלק ממפת העדיפות הלאומית והיא תיגזר ממפת העדיפות הלאומית.

קריאה: לא.

משה גפני: אין שום קשר.

קריאה: אין בהכרח קשר.

משה גפני: לכן אמרתי שיש שתי סוגיות שונות ושתיהן באות לעשות מפה.

מירי רגב: אני רוצה להבין קודם כל בעניין הזה.

מירי רגב: עד ה-31 בדצמבר, מי שקיבל, קיבל או שלא קיבל?

צפריר נוימן: לא הייתה כל אפשרות להעניק מענקים כי הצו לא היה מותקן.

צפריר נוימן: לא ידענו לאיזה ישובים אפשר לתת הטבות.

צפריר נוימן: יכול להיות שיש גורמים אחרים שנסמכים על הצו.

מירי רגב: מחודש מאי אף אחד לא קיבל.

צפריר נוימן: מחודש מאי אף אחד לא קיבל מענקים, אבל יכול להיות שגורמים אחרים שנסמכים על הצו הזה כן נתנו הטבות ולכן גם יש חשיבות לא ליצור ואקום חקיקתי.

צפריר נוימן: יכול להיות שיש גורמים אחרים שאולי גם נסמכו על הצו הזה.

מירי רגב: איך זה יכול להיות שבמשך שנים קיבלו ומחודש מאי לא קיבלו?

צפריר נוימן: אנחנו לא יודעים איזה ישובים זכאים.

מירי רגב: אבל עד מאי ידעתם מי הישובים הזכאים.

צפריר נוימן: נכון.

צפריר נוימן: עד מאי נתנו.

מירי רגב: הייתה רשימה שלכם שהיא לא דומה לרשימה של מפת העדיפות הלאומית.

צפריר נוימן: נכון.

מירי רגב: הרשימה הזאת עבדה בסדר במשך מספר שנים.

צפריר נוימן: נכון.

מירי רגב: למה מחודש מאי הרשימה הזאת נעצרה?

צפריר נוימן: כי לצו יש תוקף מוגבל והתוקף שלו היה עד סוף מרץ והוא הוארך באופן אוטומטי, בגלל שהכנסת התפזרה, עד סוף מאי.

צפריר נוימן: לצו תמיד יש תוקף.

מירי רגב: אם ממאי הם לא מקבלים, למה לא הבאתם את זה נניח במרץ להארכה ממאי?

מירי רגב: יש כאן בעיה עם כל סוגיית מפת העדיפות הלאומית ובכלל עם המפה הקיימת כרגע.

אבי פלדמן: אני מנהל את מטה פיתוח נגב וגליל במשרד התעשייה, אחראי על נושא הפריפריה במשרד התעשייה.

משה גפני: לא במשרד הנגב והגליל.

אבי פלדמן: לא.

אבי פלדמן: במשרד התעשייה.

אבי פלדמן: אנחנו עובדים מול משרד הנגב והגליל, כמו גם מול יחידות המשרד שפועלות כמו מרכז השקעות וכדומה.

משה גפני: לא יכול להיות שאחד המשרדים מיותר?

משה גפני: אתה לא יודע.

מירי רגב: השאלה שנשאלת היא למה לא הבאתם לנו את הצו במאי לאישור ולמה אתם מביאים אותו היום.

אבי פלדמן: אני אסביר.

אבי פלדמן: בהחלטות הממשלה הקודמות שדיברו על הארכת הצו, יחד עם הארכת הצו עד סוף שנת 2011, הייתה אמורה להיכנס גם המפה העתידית של צו עידוד השקעות הון.

אבי פלדמן: בגלל החיבור בין הארכת הצו והמפה העתידית, הייתה עכשיו תקופה מסוימת, כאשר הממשלה החדשה נכנסה והיא רצתה לבחון את הנושא הזה.

אבי פלדמן: השרים החדשים רצו לבחון את הנושא.

אבי פלדמן: לכן מה שהוחלט כרגע הוא על הארכת הצו עד סוף 2010 במתכונת הקיימת, יהיה עכשיו צוות חדש של המשרדים הרלוונטיים שיבדוק את המפה הקודמת שהוכנה ויכין מפה חדשה, אם צריך לעשות תיקונים במפה הקיימת.

אבי פלדמן: יש סיכום בין המשרדים שזה יקרה עד יוני 2010 וברגע שתהיה מפה חדשה לצו עידוד השקעות הון, היא תובא לאישור הוועדה.

מירי רגב: כרגע מה שאנחנו מאשרים זה את המפה הקודמת?

אבי פלדמן: אתם מאשרים הארכה של המפה הקודמת.

משה גפני: אם נאשר.

מירי רגב: הם יקבלו את הכסף ממאי.

אבי פלדמן: אנחנו מגשרים על התקופה הרטרואקטיבית ממאי ומאריכים עד סוף 2010.

צפריר נוימן: יצוין שהדבר הזה גם קורה בכל השנים האחרונות.

ציון פיניאן: ההשהיה הייתה בגלל חוסר תקציב?

אבי פלדמן: גם הייתה בעיה מסוימת, פרק זמן מסוים, של חוסר תקציב אבל אותו כבר עברנו.

אבי פלדמן: זאת אומרת, עכשיו התקציב קיים.

ציון פיניאן: יש לכם את מפת הישובים?

אבי פלדמן: רשימת הישובים מופיעה באתר של מרכז ההשקעות.

חזי צאיג: בגדול המפה היא מיוקנעם צפונה ומקריית מלאכי-קריית גת דרומה.

משה גפני: אני רוצה להבין.

משה גפני: התפקיד של הכנסת, בין יתר תפקידיה, הוא לפקח על עבודת הממשלה.

משה גפני: אני לא יודע אם אתם הכתובת אבל אולי אתם כן הכתובת.

משה גפני: אנחנו נמצאים עכשיו בחודש כסלו, הממשלה נבחרה בחודש אדר, זאת אומרת, אנחנו עוד מעט מתקרבים לתקופה של שנה.

משה גפני: אנחנו אישרנו תקציב דו שנתי, על פי בקשת הממשלה.

משה גפני: זאת אומרת, כבר במשך חודשים ארוכים יש תקציב לשנת 2009 ו-2010.

משה גפני: הממשלה קיימת זמן רב מבחינת העניין הזה.

משה גפני: אם הייתם באים היום עם מפה חדשה, הייתם אומרים שהייתם צריכים כמעט שנה כדי לדון על המפה, אני מבין וזה היה בסדר.

משה גפני: זה זמן סביר, לוקח זמן עד שמייצרים מפה – לטעמי יותר מדיי הרבה זמן – אבל זה עוד היה סביר.

משה גפני: אתם באים היום עם צו להאריך את מה שהיה.

משה גפני: את זה הייתם יכולים להביא יום אחרי שאושר התקציב הדו-שנתי, יומיים אחרי שהממשלה התכנסה.

משה גפני: זאת אומרת, אתם רוצים לאשר את מה שהיה כל השנים, וזה בסדר.

משה גפני: הייתם באים אחרי שהממשלה מתכנסת, אם לא היה תקציב, הייתם באים אחרי שהכנסת אישרה את התקציב הדו-שנתי והייתם אומרים שאתם מבקשים להאריך בעוד שנה את מה שהיה עד היום.

משה גפני: בסדר, היינו דנים ולוקחים אתכם כאנשים רציניים.

משה גפני: מה היה בחודשים האלה?

משה גפני: אולי תאמרו לוועדה מה עשו שר האוצר ושר התעשייה או מה עשתה הממשלה בנושא של צו עידוד השקעות הון במשך כל החודשים האלה.

משה גפני: תשתפו אותנו בדיונים.

משה גפני: שר האוצר ביקש להכניס את נהריה ושר התעשייה התנגד?

משה גפני: שר התעשייה ביקש להכניס את קריית גת ושר האוצר התנגד?

משה גפני: מה היה?

משה גפני: לא הגיעו להסכמה?

משה גפני: כי אחרת, מה אתם מביאים לנו?

משה גפני: את זה הייתם יכולים להביא קודם.

משה גפני: אנחנו צריכים לאשר רטרואקטיבית מאפריל?

משה גפני: שתפו אותנו.

משה גפני: מה עשו השרים עד היום?

אבי פלדמן: כבוד היושב ראש צודק, אכן אפשר היה להביא את זה הרבה יותר מוקדם, אבל נכנסו שרים חדשים, הנהלות משרד חדשות שרצו ללמוד את הנושא.

משה גפני: את זה אמרנו.

משה גפני: הם נכנסו בחודש אדר.

משה גפני: לצורך העניין, אם יש מישהו בחוץ לארץ שלא יודע על מה אני מדבר, אני מדבר על חודש מרץ.

חזי צאיג: המפה הייתה אמורה להיות מוארכת עד סוף שנת 2011 וב-2012 הייתה אמורה להיכנס מפה חדשה.

חזי צאיג: כאשר נבחרה ממשלה חדשה, נבחרו שרים חדשים, בחודש אדר, לא הייתה הסכמה על המפה שאמורה להיכנס ב-2012.

משה גפני: מה זה 2012?

משה גפני: במרץ כבר לא הייתה מפה.

חזי צאיג: ב-2012 הייתה אמורה להיכנס מפת אזורי עדיפות חדשה.

חזי צאיג: רצו להאריך את הצו הקיים עד 2011.

משה גפני: אתה מדבר על מפת אזורי עדיפות או על צו עידוד השקעות הון?

חזי צאיג: על צו עידוד השקעות הון.

משה גפני: אתה מדבר על שני הדברים.

אבי פלדמן: לא.

אבי פלדמן: המפה של צו עידוד השקעות הון, לא מפה של כלל האזורים.

משה גפני: יש שני דברים.

משה גפני: אני אדבר אתך עכשיו בשפה של ועדת הכספים.

משה גפני: יש מפת אזורי עדיפות שזה חוק שהממשלה עדיין לא מיישמת אותו והיא צריכה להביא מפה.

משה גפני: היא צריכה גם לדווח לוועדה מה היא החליטה.

משה גפני: על זה אנחנו לא דנים.

משה גפני: אנחנו דנים רק על הנושא שלך, על צו עידוד השקעות הון.

משה גפני: שאלתי את האדונים הנכבדים – ואתה אומר שאתה רוצה להשיב על זה – זה שנבחרה ממשלה חדשה, אנחנו יודעים, אנחנו גם יודעים מתי היא נבחרה, זה שאושר תקציב דו שנתי אנחנו יודעים, אנחנו אישרנו אותו ואנחנו גם יודעים מתי, אבל מה עשו השרים או מה עשתה הממשלה מהתאריך ההוא עד היום כאשר היום אתם מבקשים להאריך את המועד?

משה גפני: המפה הזאת היא מצוינת?

משה גפני: אז למה צריך להאריך את זה?

משה גפני: בוא נאשר את זה וזהו.

משה גפני: תביאו את המפה כמות שהיא, תאמרו שזאת המפה האידיאלית, נדון עליה ונאשר אותה.

משה גפני: אם אתם רק רוצים להאריך, הייתם יכולים להאריך כבר לפני חצי שנה.

חזי צאיג: נכון, אבל השרים רצו לבנות את המפה החדשה והמפה החדשה אמורה להיכנס לתוקף ב-2012 לא הייתה מקובלת על השרים החדשים – לפחות על השר שלי - כי חלק מהישובים לא היו כלולים בה.

משה גפני: אבל אנחנו לא דנים על 2012.

משה גפני: אנחנו קודם דנים על 2009.

חזי צאיג: קשרו את הארכת המפה הנוכחית במפה שאמורה להיכנס לתוקף ב-2012.

משה גפני: זאת אומרת, התווכחו חצי שנה?

משה גפני: זה המצב?

חזי צאיג: כן.

משה גפני: אתה יודע מה אמר כל שר?

חזי צאיג: לא, אני לא יודע.

משה גפני: על איזה ישובים היה ויכוח?

חזי צאיג: למשל ירושלים.

משה גפני: מה אמר שר האוצר?

חזי צאיג: אני לא יודע.

משה גפני: מה אמר שר התעשייה?

חזי צאיג: שהיא צריכה להיות בפנים.

משה גפני: ירושלים צריכה להיות בפנים ושר האוצר אמר לא?

חזי צאיג: אני לא יודע.

חזי צאיג: תשאל אותם.

חזי צאיג: נמצא כאן נציג אגף התקציבים.

ריקי ארמן: אני אומר באופן כללי.

משה גפני: לא, אני שואל שאלה.

משה גפני: מה אמר שר האוצר על ירושלים?

משה גפני: אני אתן לך את כל הזמן שבעולם, בלאו הכי יש לנו הרבה זמן, אבל קודם כל תאמרי לי מה אמר שר האוצר לגבי ירושלים.

ריקי ארמן: לא שאלתי את שר האוצר ספציפית לגבי ירושלים, אבל אני יכולה לומר את העמדה המקצועית של משרד האוצר.

משה גפני: אבל העמדה המקצועית פחות מעניינת אותי עכשיו.

משה גפני: אני רוצה לדעת מה אמר שר האוצר לגבי ירושלים.

מירי רגב: כדאי שיאמרו את העמדה לוועדת הכספים ולא יאמרו אחר כך עמדה שונה לצבי לביא שהתקשר אל דובר משרד האוצר.

משה גפני: אנחנו לא מדברים כאן על עיתונאים.

מירי רגב: כן מדברים כי לא אומרים לנו את האמת.

משה גפני: אנחנו ועדה מקצועית.

משה גפני: אנחנו לא מדברים על עיתונאים.

מירי רגב: לא אומרים לוועדה את האמת.

משה גפני: חברת הכנסת מירי רגב, הממשלה מדברת עם עיתונאים, אנחנו ועדה מקצועית.

מירי רגב: בסדר, אבל שיאמרו לנו את הדברים.

משה גפני: מה עמדת שר האוצר לגבי ירושלים?

ריקי ארמן: אני לא יודעת לומר.

משה גפני: אמר מנהל מרכז ההשקעות ששר התעשייה רצה להכליל את ירושלים בצו עידוד השקעות הון.

משה גפני: מה עמדת שר האוצר בעניין הזה?

משה גפני: אני יודע שלא יעזור לי אתך ואת בסוף תאמרי את מה שאת רוצה.

משה גפני: אז תאמרי.

משה גפני: מה שיצא עכשיו מהדיון זה ששר האוצר נגד ירושלים.

חזי צאיג: לא.

חזי צאיג: אני לא אמרתי את זה.

משה גפני: שר התעשייה בעד.

משה גפני: אמרת שיש ויכוח.

מירי רגב: הוא לא נגד, אבל הוא לא אוהב את זה.

משה גפני: אני אגן כאן על שר האוצר.

משה גפני: שר האוצר הוא בסדר גמור.

חזי צאיג: עצם העובדה היא שהם חתמו על הארכה.

משה גפני: ירושלים בפנים?

חזי צאיג: כן.

חזי צאיג: בהארכה.

משה גפני: אז מה הבעיה?

חזי צאיג: אין בעיה.

ריקי ארמן: בנוגע למפה של חוק לעידוד השקעות הון, הוסכם עוד בשולחן העגול והיה סיכום של הממשלה.

משה גפני: מה זה השולחן העגול?

חזי צאיג: פורום של התעשיינים וההסתדרות.

משה גפני: השולחן העגול הוא גוף חוקי?

מירי רגב: מה החליט השולחן העגול?

משה גפני: העמדה שלך היא מקצועית, וזה נכון, ולכן אל תאמרי שולחן עגול כי השולחן העגול הוא לא דבר מקצועי.

משה גפני: הוא דבר חשוב אבל הוא לא מקצועי.

ריקי ארמן: יש סיכום חתום שנקרא מסמך פורום שולחן עגול ובו נכתב שהאזורים הקיימים ימשיכו להיות בתוקף עד ה-31 בדצמבר 2011 והחל מה-1 לינואר 2012 יוגדרו אזורי הפיתוח שנקבעו בהחלטת הממשלה 3960.

ריקי ארמן: זאת אומרת, זה היה מוגדר מראש בסיכום, שתהיה תקופת הכשרה של שנתיים ואחרי כן תיכנס לתוקף מפה חדשה.

ריקי ארמן: זאת הייתה העמדה המקצועית שלנו.

משה גפני: למה לא רציתם שתהיה מפה כבר עכשיו?

ריקי ארמן: היינו מאוד מעונינים שתהיה מפה כבר עכשיו.

משה גפני: זאת לא עמדה מקצועית אלא זאת עמדה שאין לכם ברירה.

משה גפני: זאת עמדה פוליטית, אם השרים לא מסתדרים.

ריקי ארמן: לא, לא הייתי מעלה את זה לרמה של השרים.

ריקי ארמן: יש חילוקי דעות מקצועיים בין משרד האוצר לבין משרד התעשייה איזה ישובים צריכים להיכלל ואיזה לא.

משה גפני: גם פוליטי זה חילוקי דעות מקצועיים.

משה גפני: אתם מבחינה מקצועית הייתם רוצים שתהיה כבר עכשיו מפה.

ריקי ארמן: כן.

חזי צאיג: ודאי.

חזי צאיג: אנחנו רוצים לעבוד באופן שוטף.

ריקי ארמן: כל אחד מאתנו אבל יש בינינו חילוקי דעות.

אבי פלדמן: על איך תיראה המפה.

חזי צאיג: יש חילוקי דעות וזה טבעי.

משה גפני: לא הבנתי עד עכשיו.

משה גפני: אולי תאמרו לנו מה חילוקי הדעות.

משה גפני: אני כבר שואל את זה עשרים דקות.

משה גפני: מה חילוקי הדעות?

קריאה: על יהודה ושומרון.

חזי צאיג: אני מציע שהיושב ראש ישאל את השרים.

חזי צאיג: אנחנו צריכים לעבוד.

משה גפני: אין בעיה.

משה גפני: נזמין את השרים.

משה גפני: מה התקציב שעומד לרשותך בהשקעות הון?

חזי צאיג: 900 מיליון שקלים עד שנת 2010.

משה גפני: כמה יש לך ב-2009?

חזי צאיג: 450 מיליון ו-450 מיליון.

משה גפני: היום אתם נותנים?

חזי צאיג: לא, אני לא יכול לכנס את המינהלה ולדון ולאשר בקשות.

משה גפני: אבל עד אפריל נתתם.

חזי צאיג: לא.

חזי צאיג: לא נתנו.

חזי צאיג: בשנת 2009 לא נתנו.

חזי צאיג: עוד לא היה תקציב.

אבי פלדמן: בתחילת השנה לא היה תקציב.

מירי רגב: מרגע שאושר תקציב, נתתם?

חזי צאיג: התקציב לא היה ברשותי.

חזי צאיג: היה צו.

חזי צאיג: עד סוף 2008 התכנסנו ודנו בבקשות ונתנו מענקים.

חזי צאיג: בשנת 2009 עוד לא קיימנו דיונים תקציביים משתי סיבות כאשר הסיבה האחת היא שמאפריל ההארכה לא בתוקף.

משה גפני: אבל הצו היה בתוקף.

חזי צאיג: לנו עוד לא היה תקציב.

משה גפני: ב-2009 לא היה תקציב.

חזי צאיג: אני רוצה לציין משהו וזה חשוב מאוד שתדעו.

חזי צאיג: אני מדבר על הרצף שאנחנו צריכים לקיים את הישיבות, על אי הוודאות כאשר עומדות 500-600 בקשות בצנרת.

חזי צאיג: מדובר על מפעלים שנמצאים בפריפריה הרחוקה.

חזי צאיג: זה שלא מקיימים ישיבות ולא דנים בזה, זה יוצר אי ודאות מוחלטת גם לאותם מפעלים וגם לכל אותם משקיעים שרוצים לבוא ולהשקיע באותם אזורים.

חזי צאיג: אני חושב שחשוב מאוד שהיום תתקבל החלטה שמאריכים את המועד.

משה גפני: היום?

חזי צאיג: כן.

משה גפני: אני לא מבין, הממשלה מחכה חצי שנה ואנחנו ביום אחד צריכים לאשר את זה?

משה גפני: חצי שנה לא עושים כלום והוא לא יכול לעבוד כי הממשלה לא מתפקדת.

חזי צאיג: חשוב להאריך היום על מנת שנוכל להתחיל להתכנס ולאשר בקשות.

חזקיה ישראל: תוקף הצו הקודם פג במאי וממאי למעשה לא ניתן לקבל הטבות במסגרת חוק עידוד השקעות הון.

חזקיה ישראל: המשמעות היא שמרכז ההשקעות לא יכול לתת מענקים למפעלים בפריפריות ויש רשימה שמצויה במרכז ההשקעות של מפעלים שרוצים להרחיב או להקים אבל הדבר לא מסתייע.

חזקיה ישראל: מדובר בסדרי גודל של כמה אלפי עובדים שניתן היה לקלוט אם היו מאשרים את הצו הזה והוא לא היה תקוע ממאי עוד היום.

חזקיה ישראל: גם אצל המדען הראשי יש את אותה בעיה כאשר לא ניתן לאשר מענקים מוגדלים לתוכניות מחקר בפריפריה ובאזורי עדיפות.

חזקיה ישראל: היעדר הצו הזה גורם לעיכוב בהקצאת קרקעות.

חזקיה ישראל: יש ניצול לרעה, כתוצאה מהעובדה שהצו הזה לא עודכן במאי, ויש בעיה בנושא תקנות חוק חובת מכרזים במשרד הביטחון ויש כאלה שמנצלים את העובדה שהצו הזה לא קיים או הוא לא בתוקף ואז אומרים שמאחר שהצו לא בתוקף, אין אפשרות לתת העדפה בשיעור של 15 אחוזים שנותנים בפריפריה באזורי פיתוח.

חזקיה ישראל: אנחנו מבקשים בכל לשון של בקשה לאשר את הבקשה.

חזקיה ישראל: יש חשיבות רבה לאישור הצו הזה.

חזקיה ישראל: הוויכוחים בין שר האוצר לשר התעשייה, ככל שיהיו, הצו הזה הוא עד סוף 2010 ואני מקווה שיגמרו את הוויכוחים ונגיע למשהו.

חזקיה ישראל: בינתיים המשק מחכה לזה, תוכניות פיתוח מתעכבות, לא קולטים עובדים ופשוט חבל.

מירי רגב: הרב גפני, אני רוצה לומר לך שהדיון הזה מביא אותנו ואותי למסקנה שיש חוסר רצינות של הממשלה בכל מה שנקרא פריפריה.

מירי רגב: אין התייחסות אמיתית לפריפריה ונכון עשה עופר עיני למרות שצר לי שהוא תקף שר בממשלתי בעניין הזה, את השר שטייניץ, אבל אין פריפריה לא במשרד האוצר ולא בממשלה.

מירי רגב: מדברים על פריפריה.

מירי רגב: אישרנו תקציב ומסתבר ששבעה חודשים יש ואקום והפריפריה לא מקבלת את התקציבים משום שמחכים למפת העדיפות הלאומית ובינתיים הכסף הזה עובר לשונות.

מירי רגב: לפחות כך הדבר במשרד הפנים כפי שהציגה זאת נציגת משרד הפנים.

מירי רגב: אנחנו כוועדת כספים חייבים לעשות סדר בסוגיית הפריפריה.

מירי רגב: אנחנו מבינים שהמרכיב העיקרי במפת העדיפות הלאומית הוא המרכיב הביטחוני ועליו כרגע המפה נופלת.

מירי רגב: אין שום בעיה.

מירי רגב: תביאו בבקשה את המפה הנוכחית, תאריכו את תוקף המפה הנוכחית, תאמרו לנו מה אתם רואים בתוך המפה הזאת, מה הפריפריה מקבלת לא ברמת סיסמאות כי הם מדברים פריפריה ועושים מרכז.

מירי רגב: גם זה שמביאים לכאן לאשר את הצו הזה ארבעה-חמישה חודשים אחרי כן, זה ביזיון.

מירי רגב: קודם כל, האנשים שנמצאים כאן צריכים להתבייש ואני אומרת את זה בכנות.

משה גפני: זה לא הם.

מירי רגב: הם באים כנציגים של גורמים.

מירי רגב: היו צריכים לאשר את זה לפני כן.

משה גפני: אבל זה לא הם.

מירי רגב: הם היו צריכים לאשר את זה לפני כן.

מירי רגב: לא יכול להיות שבאים לכאן אנשים שיש להם סמכות, שיש להם אחריות, ולא קורה שום דבר.

מירי רגב: הם ממשיכים בתפקידים שלהם כאילו לא קורה שום דבר, ממשיכים לקבל את המשכורות שלהם והפריפריה בינתיים סובלת.

מירי רגב: או שיש להם אחריות ויעשו זאת, או לא.

משה גפני: על מי את מדברת?

מירי רגב: אני מדברת על האוצר.

משה גפני: אבל אלה הם השרים.

משה גפני: זה ויכוח בין השרים.

מירי רגב: לא משנה.

מירי רגב: יש ויכוח ביניהם, בינתיים תביא את הצו.

משה גפני: הוא הביא את הצו.

מירי רגב: עכשיו.

מירי רגב: אחרי חמישה-שישה חודשים.

קריאה: אין אפשרות להביא לפני שהשרים חותמים.

מירי רגב: לא יכול להיות שגם אנחנו נהווה חותמת גומי שלכם כאשר ברור לנו לחלוטין שנחתום על הצו לא בגלל שהתהליך היה נכון.

משה גפני: איפה ברור?

משה גפני: מה ברור?

משה גפני: אני מחליט אם מביאים את זה להצבעה או לא.

מירי רגב: אתה מחליט, בסדר, אבל בינתיים צריך לתת.

משה גפני: אני לא יודע מה אני אעשה בסוף.

משה גפני: בגלל מה שאת אומרת, אני עצבני .

מירי רגב: אני יושבת ראש ועדת משנה שאתה ביקשת ממני לעמוד בראשה, מגיע נציג של האוצר ומשקר.

משה גפני: אני ביקשתי ממך לעמוד בראש ועדת המשנה לפריפריה.

משה גפני: באת אלי בשבוע שעבר בטענות ואמרת לי שישבה הוועדה והתברר שלא עושים שום דבר עם הפריפריה.

משה גפני: תעזבי את הפקידים.

משה גפני: הפקידים עושים את מלאכתם נאמנה.

משה גפני: הם רוצים שנאשר את הצו, הם רצו שהממשלה תאשר את זה כבר לפני חצי שנה ואין לנו טענות כלפיהם.

משה גפני: הם עושים את עבודתם המקצועית.

משה גפני: מה שאמרה ריקי, זה נכון.

משה גפני: כל הדברים האלה נכונים.

משה גפני: בפנינו עומדות שתי ברירות.

משה גפני: הברירה הראשונה היא לאשר את זה, מכיוון שיש לנו אחריות כלפי המפעלים וכלפי כל המקומות, והממשלה תאמר שיש לה ועדת כספים נחמדה, מלאת אחריות, מה שנביא לה היא תאשר כי היא לא תרצה לפגוע במפעלים ולא תרצה לפגוע בפריפריה ולא תרצה לפגוע בכל המקומות, והממשלה תמשיך לחכות עם הנושא של אזורי עדיפות לאומית.

משה גפני: יש לנו אפשרות לא לאשר את זה ולומר לממשלה שתבוא עם הכל, שתעשה את העבודה שלה.

משה גפני: אנחנו נצטרך לעמוד מול התעשיינים, מול המפעלים, מול האזרחים, מול התושבים ולומר שאחת לתמיד צריך לעשות סדר.

משה גפני: הברירה היא בידינו.

משה גפני: אנחנו יכולים ללכת למאבק ולומר לממשלה מספיק עם הפרטג' הזה, תביאו את הכל מושלם, נתנו לכם מספיק זמן, עשינו חקיקה שהיא ביקשה, סידרנו את כל הדברים שהיא צריכה לעשות והיא לא עושה כלום אלא מגיעה עם צו ויודעת שאנחנו עם אחריות ונאשר אותו.

משה גפני: זה מה שעומד לפנינו עכשיו.

משה גפני: את מכניסה את אזורי לאומית בצדק מבחינתך ואני מגבה אותך לחלוטין בנושא הזה, אבל הם יחזרו למשרדים, ידווחו לשרים שלהם, יאמרו שוועדת הכספים אישרה את הארכת הצו עד סוף 2010, והם יתגלגלו מצחוק, אפילו אם לא תראי את זה בחוץ.

משה גפני: הם יאמרו שהם ימשיכו לעשות מה שהם רוצים, יריבו ביניהם והכל יימשך.

מירי רגב: מה שאתה אומר הוא מאוד נכון, אבל השאלה היא פשוטה.

מירי רגב: אתה הרי יודע שהממשלה לא תאשר את מפת העדיפות הלאומית.

משה גפני: מאיפה אני יודע?

מירי רגב: אתה יודע.

משה גפני: מאיפה אני יודע?

מירי רגב: ממה שאני מבינה, מפת העדיפות הלאומית לא תאושר.

מירי רגב: היא לא תאושר כי יש שם מרכיבים ביטחוניים שכרגע הם מפריעים.

מירי רגב: והם לא יוכנסו לתוך מפת העדיפות הלאומית.

מירי רגב: בגלל המרכיב הזה, לא תאושר מפת עדיפות לאומית.

משה גפני: למה את באה אלי כל הזמן בטענות?

משה גפני: את באה להסביר לי עכשיו את הממשלה?

משה גפני: למה את באה אלי בטענות?

מירי רגב: בוא נביא אותם לכאן.

משה גפני: תלכי למפלגה שלך ותבואי אליהם בטענות.

מירי רגב: ביקשתי לקיים כאן דיון על מפת העדיפות הלאומית.

משה גפני: בסדר, אבל את אומרת שלא יאשרו בגלל מרכיבי הביטחון.

מירי רגב: אם כן, בוא נביא אותם לכאן.

מירי רגב: נביא את שר האוצר ופעם אחת ולתמיד נגמור עם זה.

משה גפני: אני ביטחוניסט יותר ממך ואני מגבה אותך.

מירי רגב: בוא נזמין אותם לכאן.

מירי רגב: ניתן להם מתנה לחנוכה, אור קטן יאיר את החושך הגדול.

משה גפני: הוא אומר שבחנוכה יהיה נס.

מירי רגב: אולי יהיה נס ויאשרו את מפת העדיפות הלאומית.

משה גפני: הבנתי.

משה גפני: אני רק מציג את הדברים על השולחן כדי שנדע על מה אנחנו מדברים.

יצחק וקנין: אדוני היושב ראש, אני אישית חושב שאנחנו צריכים לאשר את הצו ואני אומר מה הסיבות לכך.

יצחק וקנין: זה שאנחנו מגלים אחריות כוועדת כספים, זאת לא הפעם הראשונה.

יצחק וקנין: אני אזכיר שבשנת 2003 עד 2007 היה קיצוץ גדול בכל התקציב של מרכז ההשקעות ובשנת 2007 הוא עמד, אם אני לא טועה, על 150 מיליון כאשר אינטל בתוך התקציב הזה.

יצחק וקנין: אני ישבתי בוועדת כספים ואני זוכר את המלחמה שלנו.

יצחק וקנין: בשנת 2008, אחרי מלחמה גדולה, הוספנו עוד 150 מיליון שקלים והגענו לכ-300 מיליון שקלים במרכז ההשקעות וזה כאשר אנחנו נמצאים במשבר כלכלי עולמי והמשבר לא פוסח עלינו.

יצחק וקנין: כולנו מבינים שיש כאן משבר וכולנו רואים מה קורה בפריפריה עם הרבה מפעלים שבקושי שורדים ותאמינו לי, אני אומר את זה כמי שגר במקום ואני מסייר באותם מפעלים.

יצחק וקנין: אנחנו נמצאים בסוף שנת 2009.

יצחק וקנין: הממשלה לא תפקדה נכון, היא התמהמהה עם הצו הזה ומביאה אותו בסוף שנה, כאשר יש לנו 450 מיליון שקלים לשנת 2009, ואנחנו כבר בסוף השנה, ועוד 450 מיליון שקלים לשנת 2010.

יצחק וקנין: אנחנו נגלה את האחריות למרות שהממשלה לא מגלה את האחריות.

יצחק וקנין: אנחנו חייבים לגלות אחריות כאן מכיוון שזו חובתנו לעשות את זה.

יצחק וקנין: אני חושב שחייבים לאשר כי אחרת המצב של אותם מפעלים יהיה בכי רע ואנחנו נמצא עוד עשרות אנשים מפוטרים כאשר גם ככה האבטלה באזורים האלה היא גדולה מאוד והיא מעל 8 ו-9 אחוזים.

יצחק וקנין: אני חושב שצריך לאשר את הצו היום.

ציון פיניאן: אדוני היושב ראש, רשימת הישובים בעדיפות לאומית, נכון לרגע זה, לא תהיה.

ציון פיניאן: היא תקועה במשרד ראש הממשלה וכנראה צריך לחכות עד שתסתיים ההקפאה.

ציון פיניאן: כפי שאמרה חברת הכנסת מירי רגב, מסיבות פוליטיות וביטחוניות כנראה שגם לא תצא.

ציון פיניאן: אם נחכה לה, אני לא יודע מה יקרה עם התקציב של 900 מיליון שקלים.

ציון פיניאן: יש הרבה מאוד מפעלים שמחכים בנושא הזה.

ציון פיניאן: אני לא בא בטענות למרכז ההשקעות.

ציון פיניאן: אני חושב שהוא נפל לתוך תככים פוליטיים או לקבלת החלטות פוליטיות.

ציון פיניאן: ה-450 מיליון שקלים ועוד 450 מיליון שקלים, אלה 900 מיליון שקלים שיכולים לתת נשימה ארוכה וחזקה למפעלים בערי הפריפריה.

ציון פיניאן: אני חושב שהיכן שנכשלו השרים וגילו חוסר אחריות כלפי הפריפריה, כדאי שוועדת הכספים, כמו שאתה אומר תמיד, תציל את המצב וכאן צריך להציל את המצב כי אם לא, אני לא יודע מה יהיה בינואר.

ציון פיניאן: פעם החתמנו מישהו בטבריה על נושאים פוליטיים והוא כתב לי: ת"ל, תחת לחץ.

ציון פיניאן: אני אומר שנעשה את זה תחת לחץ, אבל אולי תחת הלחץ הזה נשחרר לחץ אחר.

פניה קירשנבאום: אדוני היושב ראש, כאשר ראיתי את הנושא על סדר היום קצת הופתעתי.

פניה קירשנבאום: אני זוכרת שבתקופה של חוק ההסדרים וקצת אחריה, פגשתי כאן מישהי שנדמה לי שהיא סמנכ"לית מרכז ההשקעות וזה היה בדיוק אחרי סיור שלי בצפון, שם ראיתי מפעלים שחיכו למענקים האלה בקוצר רוח כי כבר היו להם תוכניות פיתוח.

פניה קירשנבאום: אנחנו נמצאים ביציאה מהמשבר הכלכלי, עת כל הצמיחה תלויה במפעלים האלה, בהעסקת אנשים, ביציאה ממעגל האבטלה וכולי.

פניה קירשנבאום: שאלתי אותה מה קורה עם כל המפעלים האלה אחרי שעברו כל האישורים, והיא אמרה שעוד מעט הם יטפלו בזה.

פניה קירשנבאום: אפילו לא ידעתי שהצו הזה לא מאושר וכשזה עלה עכשיו על השולחן, אני אומרת לך שלראשונה הבנתי שכל הנושא של התמיכות האלה והמענקים היה תלוי בצו הזה.

פניה קירשנבאום: למה הצו הזה לא עלה ביחד עם חוק ההסדרים?

פניה קירשנבאום: אפילו לא הותנה.

פניה קירשנבאום: אני רוצה להפריד.

פניה קירשנבאום: יש קטע אקדמי ואנחנו יכולים לדון כאן ואני מסכימה לכל מילה שאמרת, למרות שאתה לא מישראל ביתנו.

פניה קירשנבאום: נכונה השאלה למה באמת אין מפה, למה אנחנו צריכים היום לאשר את זה רטרואקטיבית וכל מה שאנחנו אומרים, אכן זה נכון, אבל אם אני מסתכלת על מה שקורה היום במציאות, אם זה תחת לחץ או תחת מציאות או תחת הצורך של המפעלים האלה לקבל סוף כל סוף את המענק ולפתח ולהעסיק אנשים – וצודקת חברת הכנסת מירי רגב בדבריה – אני הייתי מאשרת את הצו הזה בהסתייגות אולי.

פניה קירשנבאום: אני מבקשת ממך לשקול את הנושא הזה ולאשר את הצו עד 31 באפריל, כמו שזה היה, או אפריל, תאריך עליו תחליט והוא יהיה מקובל.

משה גפני: אפריל הוא בסביבות פסח.

פניה קירשנבאום: פסח השנה הוא במרץ.

פניה קירשנבאום: הכסף בסופו של דבר ילך לאיבוד והמפעלים לא יקבלו תמיכה.

פניה קירשנבאום: אני מציעה שתקבע מועד כאשר עד התאריך הזה נאשר את הצו ומאותו תאריך ואפילו כבר לפני אותו תאריך, נקיים כאן דיונים, כפי שהציעו חברי הכנסת, עם האוצר, עם משרד התעשייה ועם כולם.

משה גפני: אני אשיב אחר כך.

משה גפני: יש כאן בעיה.

משה גפני: או שמאשרים או שדוחים.

פניה קירשנבאום: או שמאשרים את 2011 או שדוחים?

משה גפני: אני תכף אשיב לך.

משה גפני: אפשר, אבל תכף אני אומר לך.

משה גפני: אנחנו צריכים לקבל החלטה עקרונית ובפרטים באמת צריך לסמוך עליהם.

אמנון כהן: אדוני היושב ראש, אני קודם כל מוחה על כך שהממשלה מביאה את הצו רק עכשיו כי היא נבחרה כבר לפני חודשים רבים.

אמנון כהן: אמרת שאין ברירה אבל לא צריך לעבוד תחת לחץ, מה גם שהיו צריכים לשחרר את הכסף מזמן כי המפעלים נערכים ומחכים לכסף הזה.

אמנון כהן: הדבר היותר קשה הוא שזה כבר סוגר אותי לשנתיים.

אמנון כהן: זאת אומרת, גם ב-2010 אני לא יכול לקבל החלטה כי הצו הוא לשנתיים.

אמנון כהן: אם יש איזושהי דרך שהכסף לשנת 2009 יעבור ולקראת תקציב 2010, שאמנם כבר ייכנס, אנחנו רוצים שתהיה לנו אפשרות לשנות משהו או שהממשלה תקיים דיון מעמיק ושוב נעבור על זה.

אמנון כהן: נראה כאן שאתה מאשר אוטומטית ואחר כך אין לך אפשרות לעשות דבר.

אמנון כהן: מצד אחד אתה רואה את המפעלים שצריכים לקבל את הכסף ומהצד השני אתה אומר שזאת שערורייה ואתה רוצה לדעת להיכן הכסף הולך.

אמנון כהן: אני לא יודע אם יש הליך משפטי או משהו לפיו נוכל לאשר את זה אד-הוק כרגע, כך שהמפעלים של 2009 יקבלו את התקציב, נתנה את זה שבשנת 2010 התקציב לא יחולק אלא אם כן יתקיים דיון מעמיק גם בממשלה וגם בוועדת הכספים לגבי 2010.

אמנון כהן: 2009, מה שאמרתם, תחלק.

אמנון כהן: 2010, דיון מעמיק בינואר-פברואר ואז נצא לדרך חדשה.

אמנון כהן: אני לא יודע אם בעקבות ההחלטות החדשות יהיה שינוי צו, אבל צריך להחליט על כך.

משה גפני: גבי גולן, אתה יכול להתייחס לשני הדברים?

משה גפני: שמעת את השאלות?

גבי גולן: שמעתי היטב ואני מכיר אותן.

גבי גולן: קודם כל, בקשר לצו הזה.

גבי גולן: הוועדה צריכה להבין שהצו הזה מחולל מיליארדים של שקלים בשנה בכלכלה הישראלית.

גבי גולן: דובר כאן על המענקים שנותן חזי צאיג במסגרת מינהלת ההשקעות.

גבי גולן: לא דובר כאן על הקלות במס שניתנות דרך מס הכנסה במסלול הירוק, שזה 3 מיליארד שקלים או יותר בשנה כאשר בעצם במסלול הירוק מעודדת את התעשייה והתעסוקה במדינת ישראל.

גבי גולן: בנוסף יש גם את פיתוח אזורי התעשייה וסדרה שלמה של הנחות שנותן מינהל מקרקעי ישראל בהקצאת מקרקעין לפיתוח התעשייה.

גבי גולן: המצב בו לא יהיה קיים צו במשך תקופה ארוכה, הוא כמעט בלתי נסבל.

גבי גולן: אני חייב לומר שגם משרד ראש הממשלה ניסה וסייע בקבלת הסכמות ואנחנו שמחים שהתקבלו הסכמות.

גבי גולן: לכן הצו שעומד היום הוא צו לשנה, כאשר במהלך מחצית השנה הקרובה, אני מקווה שאפילו עוד לפני, משרד התעשייה ומשרד האוצר יגיעו לסיכום ביניהם לעניין המשך הצו.

גבי גולן: במידה שלא יגיעו לסיכום, גם משרד ראש הממשלה יסייע.

גבי גולן: זה לעניין הצו.

גבי גולן: לעניין מפת אזורי עדיפות לאומית על פי חוק.

גבי גולן: החוק שאושר נתן לממשלה שהות עד סוף השנה לגבש את המפה החדשה.

מירי רגב: סוף השנה, זה אומר סוף דצמבר?

גבי גולן: סוף השנה האזרחית.

גבי גולן: אני חייב לומר לוועדה שמשרדי הממשלה, משרד ראש הממשלה ומשרדי הממשלה האחרים, עובדים במרץ רב.

גבי גולן: אנחנו מקיימים עשרות שעות של פגישות והתייעצויות, כולל עם אנשי מקצוע, כולל עם כל השרים, כולל עם ראש הממשלה, ואני מאוד מקווה שאנחנו נעמוד במשימה ונוכל להגיע לסיכום.

גבי גולן: דרך אגב, אנחנו לא צריכים להביא את זה לוועדה על פי חוק, אבל אנחנו נביא לוועדה דיווח.

מירי רגב: אתם צריכים להביא את זה לאישור השרים.

גבי גולן: לא.

גבי גולן: את המפה אנחנו נביא לאישור הממשלה, אבל אנחנו חייבים בדיווח לוועדה.

קריאה: בניגוד לצו השקעות הון.

גבי גולן: לא בניגוד.

גבי גולן: זה המצב לטעמי.

גבי גולן: אני אומר שוב, כבוד היושב ראש וחברי הוועדה, שלא יקל בעיניכם המצב.

משה גפני: אני מאוד מכבד אותך.

משה גפני: אנחנו איננו זקוקים למוסר הזה שזה מחולל מיליארדים.

משה גפני: את המוסר הזה היה צריך לומר לשרים ולא לנו.

גבי גולן: זה לא מוסר.

גבי גולן: זה מידע.

משה גפני: לא חשוב.

משה גפני: זאת השפה שלי.

משה גפני: אני לא מתכוון למוסר מוסר, אלא אני מתכוון לזה שזה מחולל מיליארדים וזה יפתח את התעשייה.

משה גפני: את זה היה צריך לומר לשרים לפני חצי שנה כשמפעלים בכל המקומות עמדו ללא תקציב וללא יכולת לדעת איפה הם עומדים עם העניין הזה.

משה גפני: זה לא לומר לנו.

משה גפני: הצו הגיע אלי ביום חמישי, הוא קודם הגיע חתום על ידי שר אחד.

טמיר כהן: ב-25 בחודש.

טמיר כהן: לפני חמישה ימים.

משה גפני: הגיע בסוף שבוע שעבר והוא מגיע לדיון בדיון הראשון בשבוע בוועדת הכספים.

גבי גולן: אנחנו ביקשנו את זה ואני מאוד מודה לאדוני.

משה גפני: לא, אל תודה לי.

גבי גולן: אתה מפנה אלי שאלה.

משה גפני: אני חוזר עוד פעם.

משה גפני: אני מצטער על כך שאני לא יודע להסביר את עצמי, אבל תתאזר בסבלנות.

משה גפני: זאת אומרת, אנחנו מבחינת ועדת הכספים קיבלנו את הצו בסוף השבוע ובתחילת השבוע זה על סדר היום.

משה גפני: אמרתי, יש לנו אחריות על מה שבדיוק אמרת וזה היה מיותר לחלוטין.

משה גפני: אכן זה מחולל מיליארדים במצב הכלכלי הקשה.

משה גפני: את זה היה צריך לומר לשרים לפני חצי שנה ולא לנו.

משה גפני: חצי שנה הם יושבים ומה הם עושים?

משה גפני: זאת אומרת, במה הם עובדים השרים?

משה גפני: את זה אומרים לנו?

משה גפני: אנחנו מיד מביאים את זה למרות שאני עוד לא יודע מה לעשות עם זה.

משה גפני: השאלה שלי היא מה יקרה אם עד סוף השנה לא תהיה מפה.

משה גפני: אנחנו אפשרנו לכם הכל, נתנו לממשלה את היכולת להחליט, אמרנו את זה לבית המשפט בעקבות עתירה לבג"ץ, אנחנו ממתינים ומחכים להחלטה שלכם, נתנו את ההחלטה בידיכם והוצאנו את זה מהידיים שלנו ואתם צריכים לדווח לנו מה יקרה אם עד סוף דצמבר לא תהיה מפה.

גבי גולן: אני לא יכול להתייחס.

גבי גולן: זה היפותטי לחלוטין.

גבי גולן: אנחנו עובדים במרץ.

משה גפני: אז תהיה מפה.

גבי גולן: לא אמרתי דבר כזה.

משה גפני: אז מה היפותטי עכשיו?

גבי גולן: אתה שואל אותי מה יקרה בדצמבר.

מירי רגב: שגם יאמר לנו היכן הבעיות.

מירי רגב: אנחנו לא אמורים לאשר את המפה, נכון, הוצאנו את הסמכות הזאת מידינו בהצבעה שלנו למרות שהתנגדנו לעניין הזה ולא אהבנו אותו.

מירי רגב: השאלה שלי היא פשוטה: האם אנחנו יכולים לראות את המפה, לתת איזה שהן הערות והארות על המפה לפני שהיא עולה לאישור ראש הממשלה והממשלה?

מירי רגב: אני לפחות הייתי בשני מפגשים עם מנכ"ל משרד ראש הממשלה בסוגיה הזאת של מפת העדיפות הלאומית ואני יודעת שזמן רב כבר עובדים על המפה.

מירי רגב: אני יודעת שעיקר עיסוקך הוא בעניין הזה.

משה גפני: חברת הכנסת רגב, את חוזרת על עצמך.

משה גפני: זה ברור.

מירי רגב: בסדר, אבל בוא נקדם את זה.

משה גפני: עמוס שלו, איגוד התעשייה הקיבוצית.

עמוס שלו: בוקר טוב לכולם.

עמוס שלו: שמי עמוס שלו ואני מקיבוץ עברון.

עמוס שלו: אני באתי לכאן לזעוק את זעקת התעשייה, קודם כל, התעשייה הקיבוצית שאני מייצג אותה אבל גם כלל התעשייה שחזקי דיבר עליה.

עמוס שלו: אנחנו לא יכולים לנקוט כאן עמדה פוליטית כזאת או אחרת ולא יכולים לנקוט עמדה בוויכוח בין הממשלה לוועדת הכספים.

עמוס שלו: אנחנו רק יכולים לזעוק את הזעקה.

משה גפני: אין ויכוח.

עמוס שלו: רק את הזעקה שלנו.

עמוס שלו: המצב היום הוא מאוד מאוד פשוט.

עמוס שלו: במשך שנת 2009, שנה שלמה של 12 חודשים, אף מפעל לא קיבל אגורה אחת למענקי תעשייה.

עמוס שלו: זה לא שמפעלים מחכים אלא יש מפעלים שעל סמך הבטחות שאכן יש תקציב פעם ראשונה אחרי שנים של 900 מיליון שקלים לשנתיים, מפעלים כבר בנו וכבר עשו והשקיעו.

עמוס שלו: לצערנו הרב עשו את זה בדיוק בזמן המשבר הכלכלי הכי גדול עם כל הקושי שבדבר ועכשיו סוף כל סוף מתחילים לראות סימנים של יציאה מהמשבר, אבל הם לא יכולים להתקדם יותר.

עמוס שלו: מדובר בעיקר במפעלים והרי כל החוק הזה הוא על מפעלים רק באזור פריפריה.

עמוס שלו: מפעל בקיבוץ ברעם צריך להעסיק 50 עובדים מחצור ומקריית שמונה, ומפעל של אופטיקה שמיר צריך להעסיק מאה עובדים מאותם הישובים, אבל הוא לא יכול לזוז יותר.

עמוס שלו: כאשר אמרנו שהיום מתקיימת ישיבה בוועדת הכספים וכנראה הנושא יאושר, כבר שמענו את השמחה למרות שאמרנו שצריך לחכות וכי אנחנו מקווים שנצא עם בשורה מוועדת הכספים כך שהמפעלים יוכלו להתחיל להשקיע גם השנה.

עמוס שלו: מילה אחת בנושא קיצוץ התקציב.

עמוס שלו: אין אפשרות מבחינה מעשית – לא מבחינה חוקית, בה אני לא מתמצא – ואם תאשרו תקציב רק של 2009, שבעצם מסתיים בחודש הקרוב, ותאריכו אותו עד לפסח, זה יתקע אותנו לעוד שנה.

משה גפני: רק שתדע שאם אנחנו מאשרים היום את הצו הזה, אנחנו נאשר אותו, אם נאשר, בגלל הדברים שאתה אומר וכמוך אומרים רבים מאוד בארץ.

משה גפני: אחרי כן תבואו אלינו בטענות כאשר הממשלה תמשיך להתרשל במלאכתה בכל הנושא של אזורי עדיפות, ואתה תראה שב-2010 לא יעשו כלום והוויכוחים יימשכו.

משה גפני: התפקיד שלנו הוא לפקח על הממשלה ואנחנו אנשים רכים כאלה, אין לנו עצבים, ואנחנו מאשרים מה שמביאים.

משה גפני: אנחנו עושים את מלאכתנו לא נאמנה.

משה גפני: אני מבקש שתציגו לנו את המפה ותאמרו מה אתם מבקשים שנאשר.

משה גפני: אני רוצה מפה.

חזי צאיג: רשימת הישובים?

משה גפני: בוודאי.

משה גפני: אני רוצה מפה.

מירב תורג'מן: הצו הקיים.

צפריר נוימן: צו עידוד השקעות הון שהותקן בשנת 2002.

משה גפני: עזוב אותי עם הסעיפים ואת תתי הסעיפים.

משה גפני: אני רוצה מפה.

צפריר נוימן: הצו למעשה קובע פרמטרים שונים שהם רלוונטיים לצורך קביעה.

משה גפני: אני יכול לדעת מי יכול לומר לנו את המפה?

משה גפני: אני למדתי גיאוגרפיה בבית ספר של החינוך העצמאי בתל אביב ואני מכיר את המפה של הארץ.

משה גפני: תגידו שמות.

מירי רגב: יש גבולות גזרה.

מירי רגב: תאמר את גבולות הגזרה.

חזי צאיג: אמרנו.

חזי צאיג: יוקנעם וצפונה.

משה גפני: עכשיו אני מבין.

משה גפני: עד עכשיו לא הבנתי כלום.

משה גפני: מיוקנעם צפונה, בקו הרוחב של יוקנעם, מה המצב?

משה גפני: האם יש ישובים צפונה שלא נמצאים בעניין הזה?

חזי צאיג: אני אמנה את הישובים המרכזיים ואם כבוד היושב ראש ירצה לשאול לגבי ישוב ספציפי, אני אשמח לענות.

חזי צאיג: אני אמנה את הערים המרכזיות, אבל אם יש משהו ספציפי, תשאלו.

חזי צאיג: יוקנעם, מגדל העמק, נצרת, טבריה, עכו, כרמיאל, צפת, קריית שמונה, חצור, רמת הגולן.

חזקיה ישראל: נהריה.

חזי צאיג: נהריה, שלומי, קריית גת, באר שבע.

חזי צאיג: בעצם קריית גת דרומה.

חזי צאיג: אשקלון.

משה גפני: מיוקנעם צפונה, כל הישובים בפנים.

משה גפני: באיזה דרגה הם נמצאים?

חזי צאיג: אני חושב שהם באזור עדיפות א'.

חזי צאיג: זה מקנה להם 24 אחוזים מענקים או לחלופין פטור ממס.

משה גפני: עכשיו נרד מיוקנעם.

חזי צאיג: קריית גת.

משה גפני: לא, אתה ירדת מהר מדיי.

משה גפני: מיוקנעם.

משה גפני: בדרך יש את ירושלים ועוד מקומות.

חזי צאיג: יישובי המיעוטים גם במרכז הארץ.

משה גפני: לא הכוונה לחרדים אלא לערבים?

אבי פלדמן: לא, לא ערים מעורבות אלא רק הערים שהם כולם יישובי מיעוטים, 90 אחוזים ומעלה אם אני זוכר נכון את ההגדרה.

אמנון כהן: למה לא נכללות ערים מעורבות?

אבי פלדמן: זאת ההחלטה בצו הקודם שאושר ב-2006.

אבי פלדמן: בפעם האחרונה שהצו שונה, הכניסו את יישובי המיעוטים במרכז הארץ ללא ערים מעורבות.

אמנון כהן: למה קיפחתם אותם?

שי כהן: אופרטיבית אין כלום.

משה גפני: זה לא נתן שום דבר.

שי כהן: בדיוק.

משה גפני: למה?

קריאה: אין מפעלים.

משה גפני: ירושלים בפנים.

חזי צאיג: ירושלים בפנים.

משה גפני: זה הר חוצבים, עטרות, תלפיות, גבעת שאול?

אבי פלדמן: אזורי התעשייה של ירושלים.

מירי רגב: כמה אחוזים?

חזי צאיג: אזור עדיפות א', 24 אחוזים.

חזי צאיג: ים המלח בפנים.

משה גפני: קריית גת דרומה.

מירי רגב: כן.

מירי רגב: כולל אשקלון.

משה גפני: איך הגעת לים המלח?

משה גפני: אני למדתי שים המלח הוא דרומה לקריית גת.

מירי רגב: כולם בפנים חוץ מאופקים.

חזי צאיג: שדרות, עוטף עזה בפנים.

חזי צאיג: אשקלון.

חזקיה ישראל: ירוחם.

ציון פיניאן: במפה החדשה חלק מהישובים האלה לא יהיו.

מירי רגב: על זה הוויכוח שלנו.

משה גפני: מה לא יהיה?

ציון פיניאן: במפה החדשה.

ציון פיניאן: לא מה שאנחנו מאשרים עכשיו.

ציון פיניאן: כאשר נאשר את המפה, אם נאשר, חלק מהישובים לא יהיו.

מירי רגב: אנחנו לא נאשר אותה.

מירי רגב: הממשלה תאשר אותה.

מירי רגב: אנחנו הוצאנו מאתנו את היכולת לאשר אותה.

מירי רגב: אני דיברתי על מפת העדיפות הלאומית.

אבי פלדמן: אנחנו כל הזמן מדברים על שתי מפות שונות.

חזקיה ישראל: בעקבות מה שהעלה חבר הכנסת אמנון כהן.

חזקיה ישראל: יש חשיבות רבה לאשר את הצו עד סוף 2010 כי צריך ליצור ודאות אצל המשקיעים.

משה גפני: זה ברור.

משה גפני: חברי הכנסת, אני אקבל את עמדת רוב החברים ואני רוצה שכולם יעמדו באומץ מול הנושא.

משה גפני: איפה חבר הכנסת וקנין?

אמנון כהן: בוועדת הכנסת, אבל סיעת ש"ס כאן.

משה גפני: יותר חשוב לי חברי הכנסת שנמצאים כאן.

משה גפני: שאלתי על חבר הכנסת וקנין כי הוא לא כאן.

אמנון כהן: הוא הלך להצביע בוועדת הכנסת.

משה גפני: בסדר.

משה גפני: אני רוצה שנעמוד באומץ מול ההחלטה.

משה גפני: אנחנו יכולים עכשיו להחליט שאנחנו לא מאשרים.

אמנון כהן: גם חבר הכנסת מילר לא נמצא.

משה גפני: חברת הכנסת קירשנבאום מייצגת אותו.

משה גפני: אני רוצה שההחלטה תהיה החלטה אם אנחנו מחליטים.

משה גפני: אני מקבל את העמדה של רוב חברי הוועדה.

משה גפני: אנחנו נאשר את הצו הזה והמשמעות היא שיש לנו בעיה עם המפה, עם הדיון על המפה, עם מפת אזורי עדיפות.

משה גפני: הממשלה רואה שאנחנו אנשים אחראים.

משה גפני: זאת תהיה המשמעות של ההחלטה הזאת.

משה גפני: אני לא רוצה לקבל החלטה לבד.

משה גפני: בתחילת הדיון חשבתי שלא צריך לאשר את זה ולא צריך לאשר את זה לא בגלל שחס וחלילה אני נגד המפעלים.

משה גפני: הוועדה עשתה במשך החודשים הארוכים האלה הרבה מאוד בשביל המפעלים, ואת כל מה שאנחנו יכולים לעשות אנחנו עושים.

משה גפני: יש לי הרבה טענות נגד הממשלה בנושא של מפעלים שונים ועכשיו יש גם את תעשיית הפלדה כאשר הולכת להיות מכה שאין כדוגמתה והממשלה נוהגת בעניין הזה בחוסר אחריות משווע כאשר מדובר ב-3,000 עובדים.

משה גפני: אי אפשר להאשים אותנו בעניין.

משה גפני: המשמעות של ההחלטה היא שאנחנו בעיני הממשלה בעניין הזה, היא יכולה לעשות מה שהיא רוצה.

משה גפני: להערכתי הם לא יבואו עד סוף דצמבר עם מפת אזורי העדיפות.

משה גפני: זאת ההערכה שלי.

משה גפני: אם היום אנחנו שולחים אותם הביתה והם יעמדו מול המפעלים, הרי זאת לא אשמתנו אלא הם ישבו על זה חצי שנה, אז אולי יזוז משהו אבל גם לא בטוח.

משה גפני: המחלוקת היא מחלוקת פוליטית, היא מחלוקת לגבי הנושא של ישובים שונים בארץ על מפות שונות.

משה גפני: מצד שני אנחנו צריכים לעמוד מול בעלי המפעלים ומול העובדים.

משה גפני: כל התחלואים של הממשלה שהיו עד עכשיו עם מרכז ההשקעות ועם אזורי עדיפות ופיתוח התעשייה, ייפלו עלינו כי אנחנו חשופים לביקורת.

משה גפני: הרי לא יודעים מה קורה בדיונים הפנימיים בתוך הממשלה, אבל כאן הכל פתוח.

משה גפני: לכן אני מציע שנקבל החלטה, שכל אחד יאמר את עמדתו האם לאשר את זה עכשיו או לדחות את זה.

פניה קירשנבאום: לאשר את זה עד סוף 2011?

מירי רגב: אם לא, אתה דוחה את זה למתי?

קריאה: סוף 2010.

משה גפני: יש עוד משפט שרציתי לומר.

משה גפני: שכחתי להתייחס לעניין הזה.

משה גפני: אם אנחנו מאשרים, לדעתי צריך לאשר עד סוף 2010 ואני אומר לך מדוע.

משה גפני: להזיז את הממשלה, אם תאשרי את זה עד מרץ או עד אפריל, זה לא יזיז לה בכלל אלא הם יבואו לכאן שוב באפריל, ואז מה נאמר, לא?

משה גפני: שלא ניתן 2010?

משה גפני: אנחנו לא מרוויחים בזה שום דבר אלא גורמים נזק לתעשיינים ולמפעלים.

משה גפני: אנחנו בראשית דצמבר.

משה גפני: המשמעות של העניין – וחשוב לי לדעת גם כמה כסף תוכלו להוציא ב-2009 – שאנחנו בעצם הולכים לאשר את זה ל-2010 כי 2009 נגמרה.

משה גפני: המשמעות של העניין היא שאנחנו מאשרים את זה לשנה עם תקציב של שנתיים.

משה גפני: כלפי המפעלים אנחנו לא מרוויחים שום דבר אם אנחנו אומרים עד אפריל.

משה גפני: את מאיימת על הממשלה ובגלל זה היא תביא את מפת אזורי העדיפות או שהיא תביא צו חדש עם מפה חדשה באפריל?

משה גפני: היא לא תביא באפריל.

משה גפני: היא תבין שהם יבואו לכאן באפריל והם יקבלו את מבוקשם, ואם לא, אז לא.

פניה קירשנבאום: ובסוף דצמבר זה לא אותו סיפור?

משה גפני: כן, נכון.

משה גפני: ההחלטה בידייך.

מירי רגב: לא, זה לא אותו סיפור.

משה גפני: למה?

אבי פלדמן: אלה שתי מפות שונות.

פניה קירשנבאום: כי מסתיימת ההקפאה ואז אפשר לדבר על מה שרוצים?

משה גפני: בין היתר.

אבי פלדמן: אתם מדברים על שתי מפות שונות.

משה גפני: אני יודע.

אבי פלדמן: דצמבר, זאת מפה אחרת.

משה גפני: אני יודע.

משה גפני: ב-2011 יש מפה אחרת.

משה גפני: מה עמדתכם?

משה גפני: אני מבקש שכל אחד יאמר את עמדתו.

ציון פיניאן: מאשר.

אמנון כהן: מאשר.

פניה קירשנבאום: עד סוף דצמבר אבל הייתי רוצה לעשות משהו שיחייב אותם לבוא לכאן לדיון ולא בסוף דצמבר.

פניה קירשנבאום: אני רוצה שהם יבואו לכאן לדיון קודם לכן.

מירי רגב: אם אנחנו מאשרים את זה עד סוף דצמבר, אין לנו שום SAY.

משה גפני: גם לפני כן אין לך SAY.

משה גפני: מה ה-SAY שיש לך?

אמנון כהן: שום דבר.

מירי רגב: ה-SAY הוא שאני לא מאשרת את זה עד שהם לא באים עם מפה חדשה.

משה גפני: אז הם לא יבואו עם מפה חדשה.

משה גפני: מה הם יעשו?

משה גפני: אז מה?

פניה קירשנבאום: את אמרת שהם לא יכולים לבוא עם מפה חדשה.

מירי רגב: אני מאשרת.

פניה קירשנבאום: מאשרת.

משה גפני: אנחנו מצביעים על צו לעידוד השקעות הון (קביעת התחומים של אזורי פיתוח) (תיקון), התש"ע-2009.

משה גפני: לפני שאני מביא את זה להצבעה, אני מבקש לדעת כמה כסף תוציאו ב-2009.

אמנון כהן: את הרוב.

חזי צאיג: אני מקווה שנצליח להוציא.

חזי צאיג: אני לא יודע אם את הרוב.

חזי צאיג: אנחנו נשתדל לאשר כמה שיותר ולהשיג את הרוב, אבל מה שלא יאושר, לא ינוצל ויועבר ל-2010.

חזי צאיג: אני מקווה ש-200-250 מיליון שקלים נצליח להוציא.

משה גפני: ב-2009 ו-2010 יצאו כל ה-900 מיליון?

חזי צאיג: כן.

חזי צאיג: זה בוודאות.

משה גפני: אנחנו מצביעים.

משה גפני: ה צ ב ע ה הצו אושר פה אחד מר גולן, יכול להיות שאני אקיים דיון לגבי מפת אזורי עדיפות.

משה גפני: אנחנו פשוט הפסקנו לסמוך על הממשלה בעניין הזה.

משה גפני: יתכן שאנחנו נקיים דיון בנושא.

מירי רגב: אני ביקשתי דיון מהיר בנושא.

משה גפני: בסדר.

משה גפני: אני מדבר על דיון או בוועדת המשנה או במליאה.

משה גפני: קחו את זה בחשבון.

מירי רגב: לא.

מירי רגב: אני רוצה דיון אתך.

מירי רגב: גמרתי עם ועדת המשנה אליה באים ואומרים לי שקרים.

מירי רגב: אני רוצה דיון אתך בנושא מפת העדיפות הלאומית.

משה גפני: בסדר.

משה גפני: תודה רבה.